- SDP-ovci koji nisu voljeli Davora Bernardića ne vole ga i dalje, a oni koji su bili uz njega i podržavali ga, sve više mu okreću leđa jer ne ispunjava njihova očekivanja i ne ostvaruje obećanja - konstatacija je jednog od vodećih SDP-ovaca koji, kako kaže, potpisuje riječi Peđe Grbina koji je u petak na Klubu SDP-a stranačkom šefu Bernardiću pred svima sasuo u lice da ne zna donositi odluke, te da je zbog toga cijela stranka u problemu.

Otkad je preuzeo stranku, Bernardić se morao suočiti s činjenicom da na ključnom mjestu - Klubu zastupnika u Saboru koji je jedina prava politička pozornica oporbi - dominiraju ljudi Zorana Milanovića te da strankom može komotno ovladati jedino ako Klub pridobije za sebe. To se, međutim, nije dogodilo. Niti ih je pridobio, niti razbio. U petak nije uspio nametnuti svoja kadrovska rješenja i još je bio meta oštrih kritika u kojima su, navodno, prednjačili Grbin i Milanka Opačić.

Takozvana Milanovićeva struja nezadovoljstvo Bernardićevim vođenjem stranke sažima na dva ključna problema. Prvi je što dva i pol mjeseca pred lokalne izbore nema odluke o eventualnoj suradnji s HNS-om na nacionalnoj razini - s naglaskom da nema odluke za Zagreb, a drugi je što i dalje traje proces preuzimanja SDP-a, odnosno što se kadrovsko preslagivanje u stranci proteže unedogled.

Kasni

- Da je kadrovske promjene na kojima sada zapinje proveo u prosincu, pa čak i u siječnju, nitko ne bi rekao ni slova. Sve bi mu prošlo jer bi se smatralo da novi predsjednik stranke želi voditi SDP sa svojim ljudima. Tada mu se ne bi postavljala nikakva pitanja. Ali ako u ožujku želi maknuti Igora Dragovana s čela saborskog Odbora za obranu, onda svi pitaju zašto. A Bero nema obrazloženja - kaže naš sugovornik, pojašnjavajući zašto se sastanak Kluba SDP-a u petak odvijao u mučnoj atmosferi i zašto predsjednik SDP-a ne može provesti svoje odluke.

A formalni povod rošadi SDP-ovaca na vodećim funkcijama u saborskim tijelima je zahtjev HSS-a da dobiju čelno mjesto u jednome od odbora iz kvote oporbe. Na početku zasjedanja Sabora HSS je bio izostavljen jer su glasali za Vladu Andreja Plenkovića i na 100 dana mu dali podršku. Bernardić je, kažu SDP-ovci, još u četvrtak imao prijedlog kako izmještati karte. U nizu promjena jedna od ključnih je bila maknuti Dragovana s čela Odbora za obranu i na tu funkciju postaviti Franka Vidovića. Dragovanu je želio dati da vodi Odbor za predstavke i pritužbe, otkud bi istisnuo Zdravka Ronka.

- Dragovan je još u četvrtak rekao Bernardiću da to ne dolazi u obzir, da on neće izguravati Ronka, a Bero ga može maknuti s Odbora za obranu ako to želi - prepričava nam SDP-ovac koji je svemu svjedočio i kaže da je Bernardić preko noći odustao od nauma i u petak došao na sjednicu Kluba ispričavajući se Dragovanu radi manevra koji je želio provesti.

- Stvar je u Vidovićevim ambicijama. On je želio voditi Odbor za obranu jer bi mu to bila platforma preko koje bi imao stalni ulaz u medije, sastančio s predsjednicom države i ministrom obrane. Bitno je doprinio Bernardićevoj pobjedi na unutarstranačkim izborima i vjerovao da će zauzvrat dobiti barem Odbor za obranu - izlaže pozadinu SDP-ovac iz vrha stranke. Vidović kaže da nije želio na silu preuzimati Odbor. Ipak, nije mogao sakriti razočaranje pa je rekao kako se u startu znalo da Zoran Milanović odlazi s čela SDP-a i da je raspored po odborima samo privremeni. - Sada se pokazalo da je to za stalno. Neki u stranci bi morali shvatiti da je Konvencija rekla svoje, a prethodna garnitura dva puta izgubila izbore - ogorčen je Vidović.

- Od početka se znalo da će Milanović otići iz Sabora, no Bernardić ni nakon nekoliko mjeseci nema zamjenu za njega. Iduća po redu je Melita Mulić, a ako nju preskoči, slijedi Karolina Leaković. No, on želi u Sabor uvesti Alena Preleca, a ne zna kako. Govori o podzastupljenosti Zagrebačke županije u Saboru, nadajući se da će lokalna organizacija izvršiti pritisak da Prelec uđe u Sabor - kaže jedan od kritičara predsjednika SDP-a i otkriva da je Bernardić želio da Predsjedništvo odluči tko će ući u parlament umjesto Milanovića, ali su ga odbili i rekli da odluči sam. - A on ne može donijeti ni jednu odluku pa ćemo imati zastupnika manje, i još dobiti manje sredstava - kaže isti sugovornik.

“Stari” SDP-ovci kažu da bi Bernardić želio uvesti više “svojih” ljudi u Sabor, ali ne zna kako se riješiti Milanovićevih. U tom kontekstu tumače i špekulacije da bi Mirando Mrsić, bivši ministar rada, bio SDP-ov kandidat za zamjenika Anki Mrak Taritaš u izborima za gradonačelnicu Zagreba. Kažu da jedna struja u stranci doista to zagovara jer bi ga se tako riješili i maknuli s nacionalne političke scene. Plan, međutim, neće proći jer se Mrsić ne želi kandidirati na lokalnim izborima, posebno ne kao nečija zamjena.

Anketa

U stožeru Mrak Taritaš također opovrgavaju glasine da bi ona željela Mrsića za zamjenika, a činjenicu da su njegovo ime koristili u istraživanju rejtinga stranaka tumače time da su morali imati ime iz SDP-a, a Bernardić je rekao da se neće kandidirati.

U dijelu SDP-a slično se gleda na plasiranje informacija o mogućem angažmanu Zvonimira Mršića na čelu zagrebačkog Holdinga, ili za koprivničko-križevačkog župana. - SDP-u pada rejting, nismo se pripremili za lokalne izbore i Bero se boji da ga nakon kraha na izborima Mršić ne zamijeni na čelu SDP-a. Zato bi ga silom negdje angažirao, samo da ga anulira - smatra jedan od sugovornika. SDP-ovci Bernardića sve više prozivaju i zbog zakasnjele odluke za Zagreb. - U prosincu, najkasnije siječnju, kada je Anki jako trebala podrška SDP-a, organizacijski i za jačanje rejtinga, ona je izostala. Rejting je podigla sama, a organizacijski se posložila. Naši birači će sada, bez obzira na Bernardićev poziv za ovog ili onog kandidata, glasati za Mrak Taritaš - razmišljanja su u SDP-u u kojemu bi dio Bernardićevih pobornika radije, u nedostatku kandidata, podržali Sandru Švaljek.